1нче күнегү

 Тиңдәш иярүле күп иярченле кушма җөмләләрне укыгыз, схемаларын төзегез.

1. Дәресләр шулай үтә: кырга чыгып, яшел чирәмгә түгәрәк ясап утырабыз да офицер безгә дәресләр бирә. (З.Мәхмүди)
2. Безнең эштә иң мөһиме шул: күңел түрендә закон хаклыгы булсын, иңеңдә гаделлек бөркете утырсын. (М.Насыйбуллин)
3. Эш төртелебрәк калган чакларда да пошаманга бирелмәс Ибраһимов, тикшерүдә боз кузгалгач, борынын салындырмый да салындырмый инде. (М.Насыйбуллин)
4. Кышкы юллар начар, машиналар аз булгач, үзәккә килүчеләр сирәгәя. (Р.Рахман)
5. нче күнегү

Тиңдәш түгел иярүле күп иярченле кушма җөмләләрне укыгыз, схемаларын төзегез.

1. Ул, үзе дә сизмәстән, каргалар җыелган җиргә килә. (М.Насыйбуллин)
2. Ибраһимов белмәмешкә салышса да, Шумбутский көтеп утырганда, Комзиннар турында мәгълүмат тупланып өлгергән иде инде. (М.Насыйбуллин)
3. Кешелек дөньясы гаять карт булган кебек, борын-борыннан килгән бер хакыйкать бар: кешене бәла-каза упкынына тәҗрибәсезлек төшерә. (М.Насыйбуллин)
4. Гатаулла тыныч кына йокласа да, аның йөзен әниләр генә сизәрлек борчылу каплаган.
5. Өметләре алданган кеше кыяфәте белән Саттаров миңа карады, ләкин, ул исәп тотканча, минем күзләрдә үзенә теләктәшлек таба алмады. (М.Насыйбуллин)
6. Кешеләр күпме кыстасалар да, әнием килен булып төшкән, минем михнәтле балачагым узган ул йортка без кире кайтмадык. (Р.Рахман)
7. Мөхәммәтнең мәйдан уртасына чыгып бил алышуга артык хирыслыгы булмаса да, көче-куәте ташып торган кеше буларак, Шөн мәйданына көрәшкә чыкты ул. (Р.Сибат)
8. нче күнегү

Бер-бер артлы иярүле күп иярченле кушма җөмләләрне укыгыз, схемаларын төзегез.

1. Белеп тор: яхшы белән юлдаш булсаң, юлың уңар. (М.Насыйбуллин)
2. Шулай була икән: син яраткан кеше сине яратмый. (З.Мәхмүди)
3. Җәйге җил исеп куйганда, яфраклар шыбырдышып алган шикелле, эшкә керешер алдыннан аның күңелендә хисләр дулкыны уйнап ала. (М.Насыйбуллин)
4. Мең михнәтнең бер рәхәте бар аның: эзләгәнең табылса, гаделлек тантана итәчәк. (М.Насыйбуллин)
5. Белеп торам: Хәмит инде күптән анда һәм мин күренгәнне көтеп утыра. (Р.Рахман)
6. Мин Нәгыйм абзыйларның ат арбасы куелган өй каршына килеп җиткәндә, ике егет кулымнан эләктереп ала. (Р.Рахман)
7. Бәхтияров хәзер үзе дә корылган чакма хәлендә иде, чөнки ул билгеләгән күзәтү корылмаларының барысы да хәрәкәткә килде. (М.Насыйбуллин)
8. Еллар узган саен, җан яралары төзәлә төшсә дә, Мөхәммәт Алсуны оныта алмады. (Р.Сибат)
9. нче күнегү

Берничә төр иярүле күп иярченле кушма җөмләләрне укыгыз, схемаларын төзегез.

1. Карт-карчыклардан гайре беркем яшәмәгән бу авылда, көтү чыкмаганга, Муллагали сөт бирүче бердәнбер җан иясе иде, шуңа күрә, Сәкинәттәйләргә чәйгә килүчеләрнең саны бихисап булып, Муллагали сөтенең тәмлелеге телләрдән төшмәде.
2. Кар явып, буран чыкса яисә яңгырлы көнне эшләпә кырыеннан муеныңа салкын тамчы тамса, табигатьне шелтәләргә ярамый. (М.Насыйбуллин)
3. Атлар чабышы узгач, барлык уеннар уйналып, бар төр ярышлар тәмам булуга, алар мәйдан уртасында икәү генә калдылар. (Р.Сибат)
4. Чәчү тәмам булып, кояш тагы да яктырак карый башлагач һәм ныграк кыздыра төшкәч, су басып узган болыннарда, куерып, яшел үлән күтәрелде. (Р.Сибат)

5нче күнегү

Катнаш кушма җөмләләрне укыгыз, схемаларын төзегез.

1. Ана кешенең күзләрендә гаҗәпләнү чагылса да, иреннәре тартышып куя, иңбашлары калтырана, бөтен кыяфәте якынлашып килгән шомлы давыл алдыннан калтыранган яфрак төсле. (М.Насыйбуллин)
2. Кояш күтәрелгәч, тирә-юнь балкып китә, шәһәрнең таш пулатлары, яшел бакчалары нурга күмелә. (З.Мәхмүди)
3. Хәлим нидер әйтергә теләп авызын ачуга, кискен җил исеп китте, офыкта кургаш болытлар пәйда булды. (З.Мәхмүди)
4. Төшкә таба күк йөзендә болытлар куерып йөрсә дә, яңгыр яумады, ә кичкырын эсселек тагы да арткандай булды. (Р.Сибат)
5. Миңзифа еш-еш сулыш ала, күзләре йокы килгәндәй йомыла башладылар. (Р.Сибат)